钦定古今图书集成/明伦汇编/官常典/第660卷 > 《别徐尉之任广昌》杨道宾
## 钦定古今图书集成/明伦汇编/官常典/第660卷 > 《别徐尉之任广昌》杨道宾

遗爱苕溪上，新纶楚水边。人疑徐孺子，尉即汉神仙。
柳色怜分袂，春风动别筵。当官三事在，慎勿负先贤。

《汉书李广传》：“广居蓝田南山中射猎，尝夜从一骑出，
从人田间饮，还至亭，霸陵尉醉，呵止广。广骑曰：‘故李
将军’。尉曰：‘今将军尚不得夜行，何故也？宿广亭下’。”
《述异记》：“汉雍仲进南海香，拜洛阳尉，号曰香尉。”
《后汉书。桥元传》：“元举孝廉，补洛阳左尉。时梁不疑为
河南尹，元以公事当诣府受对，为所辱，弃官还乡里。”
《魏志武帝本纪》：“太祖年二十，举孝廉为郎，除洛阳北
部尉，迁顿丘令。”〈注〉《曹瞒传》曰：太祖初入尉廨，缮治四门，造五色棒，县门左右各十馀枚，有犯禁者，不避豪
强，皆棒杀之。后数月，灵帝爱幸小黄门蹇硕叔父夜
行，即杀之。京师敛迹，莫敢犯者。近习宠臣咸疾之，然
不能伤，于是共称荐之，故迁为顿丘令。

《蜀志刘备传》：“先主灵帝末，从校尉邹靖讨黄巾贼，有
功，除安喜尉。督邮以公事到县，先主求谒不通，直入
缚督邮，杖二百，解绶系其颈，著马枊，弃官亡命。”
《太平御览先贤行状》：“程坚为北阳尉，贫无车马，常步
行郡间给事。”

《唐书颜师古传》：师古授安养尉，尚书左仆射杨素见
其年弱，谓曰：“安养剧县，子何以治之？”师古曰：“割鸡未
用牛刀。”素惊其言大，后果以干治闻。

《张行成传》：行成补谷熟尉，家贫，代计吏集京师，擢制
举乙科，改陈仓尉。高祖谓吏部侍郎张锐曰：“今选吏
岂无才用特达者，朕将用之。”锐言行成，调富平主簿。
《刘延祐传》：延祐补渭南尉，有吏能，治第一。李𪟝戒之
曰：“子春秋少而有美名，宜稍自抑，无为出人上。”延祐
钦纳。

《刘仁轨传》：仁轨转陈仓尉。部人折冲都尉鲁宁者，豪
纵犯法，县莫敢屈。仁轨约不再犯，而宁暴横自如，仁
轨榜杀之。州以闻，太宗曰：“尉而杀吾折冲，可乎？”召诘
让，仁轨对曰：“宁辱臣，臣故杀之。”帝以为刚正，更擢咸
阳丞。

《太平御览》：“唐卢庄道为长安尉，太宗将录囚，京宰以
庄道年幼，惧不克举，欲以他尉代之，庄道不从。翌日
太宗召囚，庄道徐以状进，引诸囚入，评其轻重及留
系日月，应对如神，太宗惊叹。”

《唐书员半千传》：半千调武陟尉，岁旱，劝令殷子良发
粟赈民，不从。及子良谒州，半千悉发之，下赖以济。刺
史大怒，囚半千于狱。会薛元超持节度河，让太守曰：
“君有民不能恤，使惠出一尉，尚可罪耶？”释之。

《裴守真传》：“守真调乾封尉，养寡姊谨甚，士推其礼法。
永淳初，关中旱，悉禀禄奉姊及诸甥与妻息，恶食不
赡也。授太常博士。”

《许景先传》：景先释褐夏阳尉。神龙初，东都造服慈阁，
景先献赋。李迥秀见其文，畏叹曰：“是宜付太史。”
《窦怀贞传》：怀贞进左御史大夫，时政令多门，赤尉由
墨制授御史者众。或戏曰：“尉入台多而县办否？”对曰：
“办于异日。”问其故，答曰：“佳吏在，侥幸去，故办。”闻者皆
笑。

《裴守真传》：“守真子子馀，补鄠县尉。时同舍李朝隐、程
行谌以文法称，而子馀以儒显。或问优劣于长史陈
崇业，答曰：‘兰菊异芬，胡有废者’。”

《郑惟忠传》：惟忠补井陉尉。天授中，以制举，召见廷中，
武后问举者何所事为，忠对皆不合旨。惟忠曰：“外扬
君之美，内正君之恶。”后曰：“善。”擢左司御胄曹参军。
《崔日用传》：日用为芮城尉，大足元年，武后幸长安，陕
州刺史宗楚客委以顿峙，馈献丰甘，称过宾使者。楚
客叹其能，亟荐之，擢为新丰尉。

《张嘉贞传》：“嘉贞补平乡尉，坐事免。长安中，御史张循
宪使河东，事有未决，病之，问吏曰：‘若颇知有佳客乎’？
吏以嘉贞对。循宪召见，咨以事，嘉贞条析理分，莫不
洗然。循宪大惊，试命草奏，皆意所未及。它日，武后以
为能，循宪对皆嘉贞所为，因请以官。”

《郭震传》：震为通泉尉，任侠使气，常盗铸及掠卖部中
口千馀，以饷遗宾客，百姓厌苦。武后知所为，召欲诘，
既与语，奇之，索所为文章，上《宝剑篇》，后览嘉叹。
《苏珦传》：珦调鄠尉，时李义琰为雍州长史，鄠多讼，日
至长史府，珦裁决明辨，自是无诉者。义琰异之，顾听
事曰：“此公座也，恨吾齿晚，不及见。”

《席豫传》：“‘豫补襄邑尉，奏事阙下，会节愍太子难，安乐
公主请为皇太女。豫曰：昔梅福上书讥后族，彼何人
哉’！乃上疏请立皇太子。语深切，人为寒惧。太平公主
闻其名，将表为谏官，豫耻污诐谒，遁去，俄举贤良方
正异等。”

《严挺之传》：“挺之调义兴尉，号材吏。姚崇为州刺史，异
之。崇执政，引为右拾遗。”

《李白传》：“张旭初仕为常熟尉，有老人陈牒求判，宿昔
又来。旭怒其烦，责之。老人曰：‘观公笔奇妙，欲以藏家
尔’。”

《穆宁传》：“宁刚正气节自任，以明经调盐山尉。安禄山
反，署刘道元为景城守。宁募兵斩之，檄州县并力捍
贼。”

《娄师德传》：师德调江都尉，扬州刺史卢承业异之曰：
“子，台辅器也。当以子孙相诿，讵论僚吏哉！”

《李勉传》：“勉调开封尉，汴州水陆一都会，俗厖错，号难
治。勉摧奸决隐为有名。”

《李程传》：“程调蓝田尉，县有滞狱十年，程单言辄判京
兆状，最迁监察御史。”

《裴均传》：均以明经为诸暨尉，数从使府辟硁，硁以才
显《裴耀卿传》：耀卿子综，综子佶，授蓝田尉。德宗诏发畿
县民城奉天，严郢为京兆，政刻急，本曹尉韦重规妻
乳且疾，不敢免，佶请代役要如程，当时称其义。
《姚合传》：合，元和中进士及第，调武功尉，善诗，世号“姚
武功。”

《杨凭传》：“凭贬临贺尉，所善客徐晦者，字大章，第进士，
擢栎阳尉。凭得罪，姻友惮累，无往候者，独晦至蓝田
慰饯。宰相权德舆谓曰：‘君送临贺诚厚，无乃为累乎’？
晦曰：‘方布衣时，临贺知我，今遽忍弃耶？有如公异时
为奸邪谮斥，又可尔乎’？德舆叹其直，称之朝。李夷简
遽表为监察御史，晦过谢，问所以举之之由。夷简曰：
‘君不负杨临贺，肯负国乎’？”

《柳公绰传》：公绰授渭南尉，岁歉馑，其家虽给，而每饭
不过一器，岁丰乃复。或问之，答曰：“四方病饥，独能饱
乎？”

《孟郊传》：“郊年五十，得进士第，调溧阳尉。县有投金瀬，
平陵城，林薄蒙翳，下有积水，郊间往坐水旁，裴回赋
诗，而曹务多废，令白府以假尉代之，分其半俸。
玉泉子段文昌又尝佐太尉南康王韦皋为城都馆
驿巡官，忽失意，皋逐之，使作灵池尉。羸童劣马，奔迫
就限，去灵池六七里，已昏黑，路绝行人，忽有两炬前
引，更”呼曰：“太尉来。”就及郭门，两炬皆灭。先时，韦皋奏
使入长安，素与刘禹锡深交，禹锡时为礼部员外郎，
与日者从容。文昌入谒，日者匿于帘下。既去，日者谓
禹锡曰：“员外若图省转，事势殊远，须待十年后，此客
入相，方转本曹正郎尔。”自是禹锡失意，连授外官。十
馀年，文昌入相，方除禹锡吏部郎中。

《大唐新语》：魏奉古制举擢第，授雍丘尉。尝日，公䜩，有
客草序五百言，奉古览之曰：“皆旧文。”援笔倒疏之。草
序者默然自失，列座抚掌。奉古徐笑曰：“适览记之，非
旧习也。”由是知名。时姚珽莅汴州，群僚毕谒，珽召奉
古前曰：“此聪明尉耶？”他日持厩目，令尔奉古。奉古一
览，便讽千馀言，珽惊起曰：“仕宦四十年，未尝见此。”终
兵部侍郎。

裴景昇为尉氏尉，以无异效，不居最课。考满，刺史皇
甫亮曰：“裴尉苦节若是，岂可使无上考？选司何以甄
录也？”俗号考终，为“送路考，省校无一成者。然敢竭愚
思，仰申清德，当冀中也。”为之词曰：“考秩已终，言归有
日。千里无代步之马，三月乏聚粮之资。食唯半菽，室
如悬磬。苦心清节，从此可知。不旌此人，无以激劝。”时
人咸称亮之推贤，景昇之考省知左最，官至青刺。
《剧谈录》：河南伊闾县前有大溪，僚佐有入台省者，先
有滩出，石砾金沙，澄澈可爱。牛僧孺为尉，一日报滩
出，邑僚列筵观之。老吏曰：“此必分司御史，若是西台，
当有双㶉𪆟立。”僧孺祝曰：“既能有滩，何惜㶉𪆟。”宴未
竟，一双飞下。不旬日，召拜西台御史。

《唐书李商隐传》：“商隐调弘农尉，以活狱忤观察使孙
简，将罢去，会姚合代简，谕使还官。又试拔萃，中选。王
茂元镇河阳，爱其才，表掌书记，以子妻之。”

《朝野佥载》：滑州灵昌尉梁士会，官科鸟翎，里正不送。
举牒判曰：“官唤鸟翎，何物里正，不送鸟翎。”佐使曰：“公
大好判，鸟翎太多。”会索笔曰：“官唤鸟翎，何物里正，不
送鸟翎。”有识之士闻而笑之。

《宋史张洎传》：洎解褐上元尉，李景长子弘冀卒，有司
谥“武宣。”洎议以为世子之礼，但当问安视膳，不宜以
武为称，旋命改谥。

《山堂肆考》：五代之季，武臣擅州县之权，遂罢县尉。宋
太祖欲复旧制，御讲武殿，召三铨选人，有乐为尉者
东面立，选人多不欲，皆西面立。帝曰：“迂儒如此。”令驱
之出。是后乐为者众矣。

《燕翼贻谋录》：旧制，县尉捕盗无改官者。乾德六年三
月庚寅，诏“尉逐贼被伤，全火，赐绯。三分之二者减三
选、加三阶。五分之二者减二选、加二阶。三分之一者
减一选、加一阶。”

《宋史李惟清传》：“惟清解褐涪陵尉。民尚淫祀，病不疗
治，听于巫觋。惟清擒大巫笞之，民以为及祸。他日又
加棰焉。民知不神，然后教以医药，稍变风俗。时遣宦
官督输造船木，纵恣不法，惟清奏杀之，由是知名。”
《冯元传》：“元授江阴尉，时诏流内铨取明经者补学官，
元自荐通五经。谢泌笑曰：‘古治一经，或至皓首，子尚
少能尽通耶’？”对曰：“达者一以贯之。”更问疑义，辨析无
滞。补国子监讲书。

《翰苑新书》：“宋王博文为建昌南丰尉，有能声。里人饶
光辅著《盱江报政录》。”

《宋史杨告传》：“告调庐江尉，时张景笞吏死而吏捕急，
逃归，告惧告不见纳，告曰：‘君勿忧也，吾死生以之’。景
卒免。”

《陈尧佐传》：尧佐从子渐，始仕为天水县尉。时学者罕
通扬雄《太元经》，渐独好之，著书十五篇，号《演元》，奏之，
召试学士院。

而去，岂有异乎’。其徒色动，因执之，得其所瘗尸，一县
大惊。”

《挥麈后录》：大中祥符间，章圣祀汾阴，至泰山下，聚观
者几数万人，阗拥道路，警跸不能进。上以询左右，或
云：村民所畏者尉曹也。俾弹压之。即命亟召之。少焉，
一绿衣少年跃马驰疾而前，群氓大呼官人来矣，奔
走辟易而散。上笑云：“我不是官人邪？”

《宋史司马池传》：“池历建德郓县尉，蜀人妄言戍兵叛，
蛮将入寇，富人争瘗金银逃山谷间。令闾丘梦松假
他事上府，主簿称疾不出。池摄县事，会上元张灯，乃
纵民游观，凡三夕，民心遂安。”

张旨传旨，进保定军司法参军。上书转运使锺离瑾，
“愿补一县尉，捕剧贼以自效。”瑾壮其请，为奏。徙安平
尉。前后捕盗三百馀人，尝与贼斗，流矢中臂不顾，犹
手杀数十人。擢试秘书省校书郎。

《余靖传》：“靖为赣县尉，试书判拔萃，改将作监丞。”
《江休复传》：“休复进士，起家为蓝山尉，骑驴之官，每据
鞍读书，至迷失道，家人求得之。”

《汇苑详注》：“宝元初，有明州慈谿县尉裴明允，倜傥不
群，虽处下位，有忧天下之心，屡上书言事。”

《晰狱龟鉴》：蔡高调福州长溪尉，县媪二子渔于海，俱
亡。媪与某氏为仇告县捕贼，吏皆难之曰：“海有风波，
安知不水死乎？”虽果为仇所杀，若不得尸，则于法不
可理。高独谓邑媪有冤，不可不为理也。乃阴察仇家，
得其迹，与约曰：“十日不得尸，则为媪受捕贼之责。”凡
宿海上七日，潮浮，二尸至，验之皆杀也。乃捕仇家伏
法。高乃端明殿学士襄之弟也。

《合璧事类》：宋仁宗至和间，山阳尉李宗怒百姓诉蝗，
抑令食之。提刑孙锡劾之，上怒曰：“县尉亦亲民之官，
谓其能慰安于民，而不与民除害，反伤民。”命斥之。
《宋史胡宿传》：宿为扬子尉，县大水，民被溺，令不能救，
宿率公私船活数千人，以荐，为馆阁校勘。

《吴及传》：“及为候官尉，闽俗多自毒死以诬仇家，官司
莫能辨，及悉为谳正，前后活五十三人，提点刑狱移
其法于一路。”

《陈荐传》：荐为华阳尉，盗杀人，弃尸民田。荐出验，有以
移尸告者，田主又杀其母。县欲闻，致杀二人，以逭荐
失盗之责。荐不可曰：“焉有诬人以自贳者耶？”已而获
盗。

《燕肃传》：“肃孙瑛，以荫为瑕丘尉。县人习为盗，瑛榜谕
曰：‘今平民或呼以盗，必怒见词色，顾乃舍耕稼本业，
为人所不肯为者，及陷于罪，则终身不齿于乡闾，尉
不忍以是待汝’。”盗感悟，为稍弭。

《舒亶传》：“亶试礼部第一，调临海尉。民使酒詈逐后母
至亶前，命斩之，不服，即自起斩之，投劾去。王安石当
国，闻而异之。”

《孔文仲传》：文仲调馀杭尉，恬介自守，不事请谒。转运
使在杭，召与议事，事已，驰归不诣府。人问之，曰：“吾于
府无事也。”

《李周传》：“周登进士第，调长安尉。岁饥，官为粥以食饿
者，民坌集不可禁，县以属周，周设梐枑间，老少男女
无一乱者。都巡检赵喻诘盗南山，诸尉皆属焉。喻悍
急，多行无礼，独于周不敢肆。”

《宗泽传》：“泽调大名馆陶尉，吕惠卿帅鄜延，檄泽与邑
令视河埽。檄至，泽适丧长子，奉檄遽行。惠卿闻之曰：
‘可谓国尔忘家者。适朝廷大开御河，时方隆冬，役夫
僵仆于道，中使督之急，泽曰：浚河细事。乃上书其帅
曰：时方凝寒，徒苦民而功未易集，少需之，至初春可
不扰而办’。卒用其言上闻，从之。”

《泊宅编》：宗泽，婺州农家子。登进士科，任馆陶尉。凡获
逃军即杀之，邑境为之无盗。时吕大资惠卿帅大名，
闻其举，因召与语，仍荐之，且戒云：“此虽警盗贼之一
策，恨子未阅佛书，人命难得，安可轻杀，况国有常刑
乎！”

《紫薇诗话》：范正平子夷，丞相忠宣公长子，少有高节，
专务静退。绍兴中，钦圣向后，为其家作功德寺，为屋
数百间，百姓诉其地，民间地也。朝廷下其事开封府，
府尹王震、户部尚书蔡京皆定以为官地。民诉不已，
再委开封尉核实。时子夷适为开封尉，验治实民间
地。哲宗问正平何人家，执政对曰：“纯仁子也。”上曰：“名
家有手诏，改寺城外。”王震、蔡京各赎金，用事者怒之。
开封县有二尉，一尉治内，一尉治外。子夷治外，尉也。
治内。尉失囚被谴，遂并子夷冲替，子夷不恤也。常以
为好事到手难得，岂可不做？做而被罪，其庸多矣。后
益连蹇不进，恬如也。常乘一马卑小，谢公定《赠诗》云：
“一官如马小，众眼似衫青。”

《过庭录》：崔豫，忠宣长外孙也，为长安县尉，为人自负，
厚于责物。忠宣守洛，崔以书求教，忠宣答之，其略曰：
“我平生所学，唯‘忠恕’二字，一生用不尽，至立朝事君，
接待僚友，未尝顷刻离此。”又云：“人虽至愚，责人则明；虽有聪明，恕己则昏。尔曹但以责人之心责己，恕己
之心恕人，不患不到圣贤地位也。”

《宋史孙鼛传》：“鼛调武平尉，捕获名盗数十，谢赏不受，
再调越州司法参军。”

《洪彦昇传》：“彦昇调常熟尉，奉母之官。既至，前尉欲申
期三月以规荐，而中分奉入彦昇处僧舍，却奉不纳，
如约始交印。”

《唐恪传》：恪调郴尉，县民有被害而尸不获，吏执其邻
人，抑使自诬。令以为信，恪争之，令曰：“否，将为君累。”恪
曰：“吾为尉而盗不能捕，更俾亡事死乎？”躬出访求，夕
若有告者。旦而得尸，遂获盗。

《郭僎传》：“僎调海州东海县尉，权祥符县尉。时童贯子
师闵死，敕葬邑境，僎任道途之役，贯命彻民屋之当
道者。僎先籍童氏屋数十间，欲毁之，贯遽令勿毁，由
是民屋得免。”

《张运传》：“运迁潭州攸县尉。高宗南渡，剧贼王在据岐
山，潭帅征兵戍岳，运将二千人先至岳。贼平，改临江
新淦丞。”

《李迨传》：“迨初调渤海县尉，时州县团结民兵，民起田
亩中，不闲坐作进退之节。或哗不受令，迨立赏罚以
整齐之，累月皆精练，部伍如法。部刺史按阅，无一人
乱行伍者，遂荐之朝。”

《挥麈前录》：“建炎己酉岁二月，金人举国南寇，时太上
驻跸维扬，寇既次临淮郡，相距甚迩，有招信尉以所
部弓手百馀人拒敌。是日也，尘氛蔽日，卤初不测其
多寡，遂相拒逾半日，尉与众竟死不退，于是探骑得
疾走上闻乘舆百寮仅得南渡，倘非尉悉力以扼其
锋，俾探骑得上闻，则殆矣。尉之姓名不传于世，可恨。”
友人王彦国献臣能道其详，他日当问之，为求大手
笔作传。近见程可久云：尉姓孙，亦尝以白国史汪圣
锡矣。

《宋史詹体仁传》：“体仁父慥，调赣州信丰尉。金人渝盟，
慥见张浚论灭金秘计，浚辟为属。”

《叶颙传》：颙登绍兴元年进士第，为广州南海县主簿，
摄尉。盗发，州檄巡尉同捕，巡检获盗十馀人，归其劳
于颙。颙曰：“掠美，欺君，幸赏，三者皆罪，不忍为也。”帅曾
开大喜之。

《王淮传》：“淮为台州临海尉，郡守萧振一见奇之，许以
公辅器。”

《叶衡传》：“衡，绍兴十八年进士第，调福州宁德主簿，摄
尉。以获盐寇改秩，知临安府於潜县。”

《谢谔传》：“谔调峡州夷陵主簿，未上抚之。乐安多盗，监
司檄谔摄尉，条二十策，大要使其徒相纠，而以信赏
随之，群盗果解散。”

《刘宰传》：“宰既冠入乡校，卓然不苟于去就取舍。绍熙
元年，举进士，调江陵尉。江陵巫风为盛，宰下令保伍
互相纠察，往往改业为农。岁旱，帅守命振荒邑境，多
所全活。有持妖术号真武法”、“穿云子、宝华主者，皆禁
绝之。书其坐右曰：‘毋轻出文引，毋轻事棰楚。缘事出
郊，与吏卒同蔬食水饮。去官，惟箧藏主簿赵师秀酬’”
倡诗而已。调真州司法。诏仕者非伪学，不读周惇颐、
程颐等书。才得考试，宰喟然曰：“平生所学者何首可
断，此状不可得。”卒弗与，授泰兴令。

《袁燮传》：“燮调江阴尉，浙西大饥，常平使罗点属任振
恤。燮命每保画一图，田畴山水道路悉载之，而以居
民分布其间，凡名数治业悉书之。合保为都，合都为
乡，合乡为县，征发争讼追胥，披图可立决。以此为荒
政首。”

《谢深甫传》：“深甫调嵊县尉，岁饥，有死道旁者。一妪哭
诉曰：‘吾儿也，佣于某家，遭掠而毙。深甫疑焉。徐廉得
妪子他所，召妪出示之，妪惊服曰：‘某与某有隙，赂我
使诬告耳’’。”越帅方滋、钱端礼皆荐深甫有廊庙才，调
昆山丞。

《詹体仁传》：体仁调饶州浮梁尉，郡上体仁获盗功状
当赏。体仁曰：“以是受赏，非其愿也。”谢不受。

《黄裳传》：“裳字文叔，调巴州通江尉。益务进学，文词迥
出流辈。人见之曰：‘非复前日文叔矣’。”时蜀中饷师，名
为和籴，实则取民。裳赋《汉中行》，讽总领李繁，繁为罢
籴，民便之。

《赵方传》：“方调蒲圻尉，疑狱多所委决。”

《金华府志》：“喻偘调宣城尉，有境外盗入尉界内，偘登
执归于府，府帅臣丘崇异之。开禧丙寅，金人犯淮，府
檄令尉二人饷军，由历阳达锺离。锺离乃敌冲要，法
当以重兵护粮，护不满千人，令畏不敢前，偘奋不顾
难，遂行。卒致馈于濠，羡馀弗私。迁庆元观察推官。”
《宋史范应铃传》：“应铃，开禧元年举进士，调永新尉。县
当”龙泉、茶陵溪峒之冲，寇甫平，喜乱者诈为惊扰，应
铃廉得主名，捽而治之。县十三乡，寇扰者不时，安抚
使移司兼郡。初奏弛八乡民租，二年，诏下如章，既而
复催以检核之数，应铃力争不从，即诣郡自言，反复
数四。帅声色俱厉，应铃从容曰：“某非徒为八乡贫民乃深为州家耳。民贫迫之急，将以不肖之心应之，租
不可得，而祸未易弭也。”帅色动，令免下户。既出，令复
征之，应铃叹曰：“是使我重失信于民也。”又力争之，讫
得请，民大感悦。有大姓与转运使有连，家僮恣横厉
民，应铃笞而系之狱。郡吏庭辱令，应铃执吏囚之，以
状闻，调衡州录事。总领闻应铃名，辟为属。

《唐璘传》：璘调吴县尉，有杀人于货，挟其舟亡者，有司
求贼急，屠者自告吾儿实杀之。儿亦自诬伏。璘问舟
安在，钱何用其辞，差为缓之，果得贼。太湖与舟俱至，
举县感服。县有势家治圃，将凿渠通，舟谬言“古有渠，
常平使者主之。”璘视乾道故籍，则诚民田也。力争，迕
使者意，移监县税，璘遂以直闻。

《杜杲传》：“杲摄闽尉，民有甲之子死，诬乙杀之，验发中
得沙，而甲舍旁有池，沙类发中者。鞫问，子果溺死。”
《陈咸传》：“咸调内江县尉，县吏受贿，赋民不均。咸以闻
于部，使者为下令，听民自陈利病，而委咸均其赋。”
《方信孺传》：“信孺补番禺县尉，盗劫海贾，信孺捕之，盗
方沙聚分掳获，惶骇欲趋舟，信孺已使人负盗舟去
矣。乃”悉缚盗，不失一人。

《王柟传》：“柟调通州海门尉，乘轻舟入海涛，捕剧贼小
吴郎，并其徒十七人获之，狱成不受赏。”

《常楙传》：“楙调常熟尉。公廉自持，不畏强御。部使者交
荐之。”

《蒲圻县志》：“陈庆勉淳祐八年调蒲圻尉。湖北漕使萧
逢辰举之曰：‘性资纯恪，学问老成。擢第二十年，一寒
自若，邑民叹服，有清净无欲之化。寓蒲圻四载，后转
漕使，通判武冈军’。”

南昌郡乘胡文举，宝祐进士，主宁国军簿，调赣县尉。
先是，有诉杀人匿尸并杀者，主名不得。文举至一日，
获尸于池，无首。又廉得其妻尝与某男子通，急录捕
男子至而别鞫其妻，妻疑事泄，遂伏，与男子淫，共杀
夫而埋其首，掘得之，与尸相合，咸以为神。自是台省
疑狱，多以属文举，所平反居多，辟州录事参军，授浮
梁县丞。

《宋史黄震传》：“震宝祐四年登进士第，调吴县尉。吴多
豪势，家告私债，则以属尉。民多饥冻，窘苦，死尉卒手。
震至，不受责，家告，府檄摄其县，及摄长洲、华亭，皆有
声。”

《陈仲微传》：“仲微调莆田尉，会守令阙，通判，又罢软不
任，台阃委以县事。时岁凶，部卒并饥民作乱，仲微立
召首乱者戮之，籍闭粜，抑强籴，一境以肃。囊山浮屠，
与郡学争水利，久不决。仲微按法曰：‘曲在浮屠’。它日
沿檄过寺，其徒久揭其事钟上以为冤，旦暮祝诅，然
莫省为仲微也。仲微见之曰：‘吾何心哉？吾何心哉’？质”
明，首僧无疾而死。寓公有诵仲微于当路而密授以
荐牍者，仲微受而藏之。逾年，其家负县租，竟逮其奴，
寓公有怨言，仲微还其牍，缄封如故，其人惭谢，终其
任，不敢挠以私。迁海盐丞。

《元史牟应龙传》：“应龙，咸淳中进士第。时贾似道当国，
应龙对策直言，考官不敢置上第，调光州定城尉。应
龙曰：昔吾祖对策，以直言忤史弥远，得洪雅尉。今固
当尔，无愧也。”

《金史刘焕传》：焕登天德元年进士，调任丘县尉。县令
贪污，焕每规正之。秩满，令持杯酒谢曰：“尉廉慎，使我
获考。”

《斡勒合打传》：“合打以荫补官充亲军，调阴山尉。县当
兵冲，合打率土豪官兵，身先行阵。贞祐初，以功迁本
县令。”

《苏州府志》：“袁政，永乐七年授湘阴典史。民故窳惰，不
能力作，每征调则多逋逸，政为劝课振励，自是民垦
田力穑治，生业遂因以饶。后以夏原吉荐，迁遂安知
县。”

《后渠杂识》：“曹文忠鼐为人疏通俊爽，初为校官，不乐
愿得繁剧一职，改泰和典史，时中使旁午，置邮无虚
日，公处之裕如，延礼名儒，益进学不倦，复修举子业，
遂登进士及第。西杨先生嘉其志，荐入经筵，士林荣
之。”

《春秋元命苞》：“天尉主甲卒，设武备。”

《西京杂记拾遗》：“立紧评事，出紧赤尉，坐紧吏部铨注
皆以才望清高，标格孤秀者为之，俗号为三紧官。”
《荆州图记》：“澧阳县西里澧水之南岸，白石双立，状类
人形，高各三十丈，周回等四十丈。古相传有充县全
尉，与零陵尉论疆，因相伤害，化为此石，即以为二县
界首。东标零陵，西碣充县。充县废省，今临澧县则其
地”也《墨客挥犀》尝有一名公，初任县尉，有举人投书索米，
戏为诗答之曰：“五贯五百九十俸，虚钱请作足钱用。
妻儿尚未厌糟糠，僮仆岂免遭饥冻。赎典赎解不曾
休，吃酒吃肉何曾梦？为报江南痴秀才，更来谒索觅
甚瓮。”熙宁中，例增选人俸钱，不复有五贯九百俸者。
此实养廉隅之本也。

杜甫《赠高适》诗云：“脱身簿尉中，始与捶楚辞。”韩愈《赠
张工曹》诗云：“判司卑官不堪说，未免捶楚尘埃间。”杜
牧《寄小侄阿宜》诗云：“参军与簿尉，尘土惊劻勷。一语
不中治，鞭捶身满疮。”以此明唐之参军簿尉，有过则
受笞杖之刑，犹今之胥吏也。

《懒真子》：县尉呼为少府者，古官名也。汉《百官表》云：“大
司农供军国之用，少府则奉养天子，名曰禁钱府。”是
别藏。少者，小也，故称少府以亚大司农也。盖国朝之
初，县多惟令、尉，令既呼明府，故尉呼少府以亚于县
令。

燕翼贻谋录尉职警盗村乡，争斗惮经州县者多投
尉司，尉司因此置狱，拷掠之苦，往往非法。咸平元年
十月己丑，有诏申警，悉毁撤之，词诉悉归之县。盖后
生初任，未历民事，轻于用刑，县令权轻，不能制服，民
受其殃。此令一行，至今无敢犯者。

《清波杂志》：古治百里之邑，令拊其俗，尉督其奸，故令
曰“明府”，尉曰“少府。”唐之名臣，繇尉超迁，驯至公卿者，
不可数计，虽陆贽、牛僧孺、裴度、颜真卿、李绛，皆此涂
出。今铨法以处试吏者，腰弓撚箭，从事鞍马，巡警阡
陌，饯迎贵臣，敛板揖于路左，类以粗官目之，判司簿
尉不可说，未免棰楚尘埃间，不特兴叹于昌黎公。
《豹隐纪谈》：自来县尉下乡扰人，虽监司郡守亦不能
禁止，迩来尤甚。京口旅邸中有戏效古风雅之体，作
《鸡鸣》诗曰：“《鸡鸣》，刺县尉下乡也。鸡鸣喈喈，鸭鸣呷呷。
县尉下乡，有献则纳。鸡鸣于埘，鸭鸣于池，县尉下乡，
靡有孑遗。鸡既鸣矣，鸭既羹矣，锣鼓鸣矣，县尉行矣。”
《鸡鸣》三章，章四句。

《山堂肆考》：“判司即县尉也。唐武德中，赤县置尉六员，
他县各有差别，判诸司事，故曰判司。”

《野客丛谈》：杜诗：“脱身簿尉中，始免捶楚辞。”鲍注曰：“‘非
谓簿尉受杖，杖有罪者尔’。退之谓：‘栖栖法曹掾，敲榜
发奸偷’，此岂受杖者耶？”余谓不然。子美之意，正谓属
吏受官长之杖，非谓杖有罪者。官属受杖，其来久矣。
且前汉王嘉为宰相，裸躬受笞，其他可知。司马迁谓
“陵夷至于捶楚之间。”观此，则知古人当官有过，亦必
“受杖。”此犹有说，谓臣下有过，受人君之杖耳，非上官
之杖也。后汉戴宏为郡督邮，曾以职事见诘，府君欲
挞之云云。《三国志》：黄盖为守，长署两掾，教曰：“若有奸
欺，终不加以鞭杖，宜各尽心。”此正明验古人吏属受
杖之说也。自晋至唐，此类尤多，注诗者自不深考耳，
姑摭数端。《世说》载太守刘淮杖主簿向雄，后同在政
府，不交言，武帝敕雄复修君臣之好。《北史》：库狄连为
郑州刺史、开府参军，皆加捶挞。魏收为中外府主簿，
频被棰楚。《唐书》：邕州经略使陈昙，怒判官刘缓，杖之
二十五而卒。浙西观察使韩皋封杖决，安吉令孙解
臀杖十下而死。刘晏考所部官六品以上，杖讫而奏。
杜牧之谓“尹坐堂上”阶下拜两赤，县令属官将百人，
悉可笞辱。其诗又曰：“参军与县尉，尘土惊劻勷。一语
不申治，笞棰身满疮。”韩退之诗曰：“判司卑官不堪说，
未免捶楚尘埃间。”举此以验，杜诗之意可见矣，岂谓
杖有罪者邪？古之官属，动必加杖，加杖犹可，或致之
死，如张敞《弃絮掾市》之类是也。上官之权甚重，而属
吏益卑，凛然度日，不啻君臣之相临，唐犹庶几，汉时
尤甚。自入国朝，官守上下之分虽严，然此例削矣。上
自宰相，下至监当，均谓“比肩事主”，非惟无棰笞之辱，
且省廷拜之礼，正所以示一统尊王之意云。

晋世官府印章不用故者，每到任则重铸，非若今之
官府专用一印也。观孔琳之于义熙末建言：“今世惟
尉一职，独用一印。至于内外群官，每迁悉改，终年刻
铸，丧功消实，金银铜炭之费，不可胜言。愚请众官即
用一印，无烦改作，仰裨天府，非惟无益。”观此，知晋世
惟尉用一印，他官不然。

《山堂肆考》：东汉桓帝时，王方平降蔡。经家有陈尉诣
门乞见，方平使前行，向日而立，从后观之曰：“君心邪
不正，未可教以仙道。”乃以一符与之曰：“此不能度世，
止可以禳灾治病，存君本寿。出百岁上。”陈尉果至一
百十岁。

《搜神记》：蒋子文，广陵人，嗜酒好色，佻达无度，常自言
己骨青当为神，汉末为秣陵尉，遂死。及孙吴初，其故
吏见子文于道，乘白马，执白羽扇，侍从如平空，吏见惊走，子文进马追之，谓曰：“我当为此土之神，以福汝
民。汝宣告百姓，为我立祠。